b'\n_START_ARTICLE_\nGospodar prstanov: Kraljeva vrnitev\n_START_SECTION_\nZgodba\n_START_PARAGRAPH_\nFilm se za\xc4\x8dne s prizorom, kjer Smeagol ubije svojega bratranca Deagola, da bi od njega dobil zlat prstan. Ta prstan je v resnici Prstan Mogote in skozi \xc4\x8das Smeagola spremeni v Golluma. Gollum zdaj pelje hobita Froda in Sama v Mordor, kraljestvo temnega Saurona. Hobita morata namre\xc4\x8d Prstan vre\xc4\x8di v Goro Pogube ter na ta na\xc4\x8din Saurona pokon\xc4\x8dati. Ta se ne zaveda nevarnosti in pripravlja vojsko, s katero bo zavzel gondorsko mesto Minas Tirith._NEWLINE_Zoperstavi se mu Aragorn, ki sprejme svoje poslanstvo in postane gondorski kralj. Na pomo\xc4\x8d mu pridejo konjeniki iz Rohana in vojska mrtvih, s katerimi premagajo vojsko orkov in drugih zlobnih bitij. Nato se odpravijo prav pred vrata Mordorja, Sauronovega kraljestva, da bi njegovo pozornost odvrnili od hobitov. Ukana jim uspe in Sauron vso svojo vojsko po\xc5\xa1lje v napad, s \xc4\x8dimer omogo\xc4\x8di Frodu in Samu prosto pot preko Mordorja. V Gori Pogube se Gollum spopade s Frodom, da bi mu ukradel Prstan, ki mu popolnoma obvladuje misli. Med prerivanjem Gollum s Prstanom pade v razbeljeno magmo, kar dokon\xc4\x8dno uni\xc4\x8di tudi Prstan in z njim Saurona. Gandalf s pomo\xc4\x8djo orlov hobita re\xc5\xa1i in Srednji svet je zopet varen.\n_START_SECTION_\nNagrade\n_START_PARAGRAPH_\nFilm je prejel vseh 11 oskarjev, za katere je bil nominiran: za najbolj\xc5\xa1i film, re\xc5\xbeijo, prirejen scenarij, izvirno glasbeno podlago, izvirno skladbo (Annie Lennox), scenografijo, posebne u\xc4\x8dinke, kostumografijo, masko, monta\xc5\xbeo in monta\xc5\xbeo zvoka. S tem je prvi in edini fantazijski film v zgodovini, ki je prejel oskarja za najbolj\xc5\xa1i film._NEWLINE_Film ima rekord po \xc5\xa1tevilu oskarjev (poleg filmov Ben-Hur in Titanik), poleg tega pa je tako med kritiki kot med gledalci po\xc5\xbeel odli\xc4\x8dne kritike._NEWLINE_Premiera filma je bila 1. decembra 2003 v Wellingtonu, nanjo je poleg re\xc5\xbeiserja pri\xc5\xa1lo tudi ve\xc4\x8d igralcev iz filma. Domnevajo, da je v \xc4\x8dasu premiere na ulice pri\xc5\xa1lo okoli 100.000 ljudi, kar je pribli\xc5\xbeno \xc4\x8detrtina vseh prebivalcev Wellingtona.'